V. Veteška, podpredseda NR SR: (2004-09-21):
K. Ondriaš, poslanec: Keď výsledkom transformácie bolo rozkrádanie a lacný predaj majetku do zahraničia, vymyslel sa pojem reštrukturalizácia, potom revitalizácia, ozdravenie, balíček opatrení a tak ďalej. V súčasnosti v oblasti zdravotníctva a privatizácia zdravotníctva má krycí názov reforma. Ja by som v krátkosti pripomenul, ako dopadli reformy na Slovensku po roku 1989. Sú to reformy veľmi podobného typu, ako máme teraz. A ja by som to ukázal na obrázkoch a prosil by som technikov o pripojenie do siete, ak je to možné. Po reformách privatizácie v poľnohospodárstve jeho produkcia v roku 2002 klesla na 58 % produkcie v roku 1989 a je na hodnote roku 1956. Znamená to, že sme sa vrátili dozadu až o 46 rokov. Kumulatívne straty za roky 1990 až 2002 v dôsledku reformy v poľnohospodárstve v stálych cenách v roku 1995 sú 385 mld. Sk. Namiesto toho, aby Slovensko bolo sebestačné v potravinách, ako bolo do roku 1990, v súčasnosti dovážame potraviny a nápoje za 10 mld. Sk ročne. Toto je výsledok reformy privatizácie v poľnohospodárstve. Pripomínam, že naše straty v poľnohospodárstve sú niečie zisky. Po reformách v stavebníctve, ktoré sa volali transformácia alebo reštrukturalizácia, sa jeho produkcia po roku 1989 znížila a v roku 2002 bola len 38 % produkcie roku 1990 a je na hodnote, ktorú sme už raz dosiahli v roku 1968. To znamená, že sme sa vrátili dozadu o 34 rokov. Kumulatívne straty za roky 1990 až 2002 v dôsledku reformy v stavebníctve v stálych cenách 1995 sú 769 mld. Sk. Toto je výsledok reformy, privatizácie v stavebníctve. Ešte raz pripomínam, naše straty sú niečie zisky. Ja mám posledný obrázok. Podobne po reforme v priemysle jeho produkcia v roku 2002 bola len na 93,9 % produkcie v roku 1989. Reforma priemysle nás stála ďalšie stovky miliárd korún. Samozrejme, naše straty sú niečie zisky. Výsledkom doterajších reforiem privatizácie je paradoxná situácia, že stúpanie reálneho hrubého domáceho produktu sa neodráža na stúpaní reálnej mzdy, reálnych dôchodkov a sociálneho zabezpečenia. Pýtam sa, čo ostalo na Slovensku, z čoho by ešte vedeli zahraničné korporácie a slovenskí kapitalisti vytĺcť zisk? Predsa zo zdravotníctva. Privatizovať zdravotníctvo znamená, že v konečnom dôsledku zdravotníctvo bude drahšie, nebude slovenské, bude patriť ku globálnym korporáciám, starajúcim sa o maximálny zisk zo Slovenska. Ešte raz pripomínam, celá reforma v bankovníctve mala za cieľ ovládnuť náš finančný systém zahraničím, čo sa aj podarilo. Celá reforma v poisťovníctve mala za cieľ ovládnuť náš poisťovnícky systém zahraničím, čo sa aj podarilo a tak ďalej a tak ďalej, všetci to vieme. Výsledok reforiem privatizácie zdravotníctva bude podobný ako výsledok reforiem privatizácie v poľnohospodárstve, v stavebníctve, v priemysle, v bankách a poisťovníctve. Zdravotníctvo je veľký, veľmi lukratívny biznis nielen pre slovenských kapitalistov, ale hlavne pre zahraničné korporácie. Slovensko opäť utrpí straty a niekto v zahraničí bude mať zisky. Posledná poznámka. Keď to zhrniem rečou bežných ľudí, v rámci súčasného kolonizačného štandardu Slovensko je ovládané zahraničím štandardne, cez slovenskú šľachtu a slovenských špekulantov. Oni hrajú významnú úlohu pri privatizácii zdravotníctva, podobne ako hrali významnú úlohu pri odstraňovaní socializmu, pri privatizácii poľnohospodárstva, stavebníctva, priemyslu, bánk a poisťovní a tak ďalej. Všetci o tom vieme. Komunistická strana Slovenska, podobne ako odmietala a odmieta privatizácia v poľnohospodárstve, v stavebníctve, v priemysle, v bankách, v poisťovniach, odmieta aj privatizáciu zdravotníctva. Pokladáme za nehumánne, aby zdravie malo trhovú cenu, kde trhová cena zdravia slovenského šľachtica bude diametrálne iná ako trhová cena zdravia bezdomovca. Komunistická strana Slovenska má diametrálne iný názor na reformu zdravotníctva. Prednesiem aspoň hlavné tézy. Sme za jednu štátnu zdravotnú poisťovňu, ktorá je lacnejšia ako niekoľko súkromných poisťovní, ktoré sa starajú len o svoj maximálny zisk a zvyšujú náklady na správu. Sme za jednotný štátny nákup a distribúciu liekov, čo je lacnejšie ako niekoľko stoviek súkromných firiem, starajúcich sa len o maximálny profit zo zdravotníctva. Sme za jednotný štátny nákup zdravotníckych prístrojov a potrieb, ktorý je lacnejší a efektívnejší ako množstvo súkromných firiem, starajúcich sa taktiež len o svoj maximálny zisk. Sme za štátne zdravotníctvo, a nie za súkromné. Preto, samozrejme, poslanci za Komunistickú stranu Slovenska nepodporia predložené zdravotnícke návrhy a navrhujem nepokračovať v rokovaní o zdravotníckych návrhoch zákonov. Ďakujem za pozornosť.